Corsiche: su la strade di un moviment indipendentist unitari
Meti adun dutis lis fuarcis indipendentistis corsis intun moviment sôl. Al è chest l’impegn che si son cjapâts i rapresentants di Corsica Nazione Indipendente, Rinnovu, Fronte Populare, Consulta Naziunalista e Strada Dritti intant des “Ghjurnate Internaziunale” che si son davueltis a Corti la prime fin di setemane di Avost. Chest procès, che in pareli al viôt la separazion totâl des fuarcis autonomistis corsis, al partìs dal sfantâsi de Unione Naziunale: il cartel eletorâl metût sù di indipendentiscj e autonomiscj adun. Si trate – a àn dite i rapresentants des fuarcis indipendentistis – di meti in pîts un progjet di rifondazion dal nazionalisim cors e di decidi in maniere concrete i contignûts dal percors che al à di puartâ la Corsiche ae indipendence. Par Paul-Félix Benedetti (Rinnovu) al covente prin di dut che ducj a fasin un mea culpa pai erôrs fats. Par Paul Quastana (Strada Dritti) al covente fevelâ un lengaç che la int e puedi capî e no fâ nissun compromès cu la classe politiche tradizionâl. Dongje dal progjet pe indipendence – al à spiegât Jean-Guy Talamoni (Corsica Nazione Indipendente) – al covente lavorâ daurman par prontâ des liniis di azion su cuestions une vore sintudis de int tant che il lavôr. Tal intindiment dai siei fondadôrs il moviment unitari al varès di nassi dentri de fin dal an.
Une des cuestions che a dividin indipendentiscj e autonomiscj e je ancje la posizion in mert al moviment armât cors che al va dilunc a operâ su la isule. I rapresentants dai partîts indipendentiscj a van dilunc a garantîi la lôr solidarietât. Pai autonomiscj, invezit, par chê strade no si rivarà di nissune bande. “O ai passât la mê vite di fi a cjatâ gno pari intes galeris francesis; o passi la mê vite di avocat a visitâ i militants impresonâts; – al spieghe Yvan Colonna – e cumò no ai voie di passâ la mê vite di pari a cjatâ i miei fîs dentri di chês stessis presons”.
Font: Corse Matin, 04/08/08; Nationalia, 04/08/08; Le Monde, 02/08/08
fur_Latn fur_Latn fur_Latn fra_Latn